《百字令 道宗》
宋代·王玠

修真立鼎，炼金丹、只用三般灵药。冬至阳生忙下手，采取也须斟酌。

抽坎填离，流精进火，正轴旋匡廓。赤子乘龙，一时骑上南岳。

乾宫交姤归来，虎龙降伏，夫妇同欢乐。巽户双开大火然，九转丹凝旁薄。

玄谷风生，性天云散，万道神光烁。行功完满，他年回驾鸾鹤。

作者简介：（?—1132）宋长洲人，一作善化人，字介玉。为舒蕲镇抚使孔彦舟幕属。彦舟谋叛，问计于玠，玠谕以顺逆，彦舟怒而囚之。逾数日复问之，玠言词愈切，因与妻子俱被害于龙眼矶。